b'\n_START_ARTICLE_\nIndijos kalbos\n_START_PARAGRAPH_\nIndijos kalbos\xc2\xa0\xe2\x80\x93 Indijos subkontinente vartojamos kalbos. Indijos kalbos naudoja skirtingas ra\xc5\xa1to sistemas, kilusias i\xc5\xa1 brahmi ra\xc5\xa1to. Pakistane vartojamas pakeistas arab\xc5\xb3 ra\xc5\xa1tas, o santal\xc5\xb3 kalba u\xc5\xbera\xc5\xa1oma kitoni\xc5\xa1ku, fonetiniu, bet ne skiemeniniu ra\xc5\xa1tu. Keletas Indijos kalb\xc5\xb3 turi senas ir turtingas literat\xc5\xabrines tradicijas, tarp j\xc5\xb3: telug\xc5\xb3 kalba, bengal\xc5\xb3 kalba, marath\xc5\xb3 kalba, hindi, tamil\xc5\xb3 kalba, kanad\xc5\xb3 kalba ir urdu, o ypatingai viena i\xc5\xa1 pasaulio klasikini\xc5\xb3 kalb\xc5\xb3\xc2\xa0\xe2\x80\x93 sanskritas._NEWLINE_Valstybin\xc4\x97 Indijos Respublikos kalba yra hindi (devanagiri ra\xc5\xa1tas). Hindi kalba apie 30\xc2\xa0% Indijos gyventoj\xc5\xb3. Taip pat Indijos Respublikos konstitucija pripa\xc5\xbe\xc4\xafsta 22 konstitucines kalbas (\xc5\xber. Oficiali\xc5\xb3 Indijos kalb\xc5\xb3 s\xc4\x85ra\xc5\xa1as). \xc5\xa0alia j\xc5\xb3 dar yra daugyb\xc4\x97 kit\xc5\xb3 regionini\xc5\xb3 kalb\xc5\xb3 bei dialekt\xc5\xb3._NEWLINE_Indijos kalbas galima skirstyti \xc4\xaf dvi grupes: indoarij\xc5\xb3 kalbos (priklauso indoeuropie\xc4\x8di\xc5\xb3 kalb\xc5\xb3 \xc5\xa1eimai) \xc5\xa1iaur\xc4\x97je ir dravid\xc5\xb3 kalbos pietuose. Be to, Centrin\xc4\x97s Indijos kalnuose vartojamos austroazijie\xc4\x8di\xc5\xb3 \xc5\xa1eimos mund\xc5\xb3 grup\xc4\x97s kalbos (apie 1,2\xc2\xa0% \xc5\xbem.), \xc5\xa1iaur\xc4\x97je ir \xc5\xa1iaur\xc4\x97s rytuose (Nepalo, Kinijos, Mianmaro pasienyje)\xc2\xa0\xe2\x80\x93 kin\xc5\xb3-tibetie\xc4\x8di\xc5\xb3 kalbos (apie 0,6\xc2\xa0%). Atskir\xc4\x85 austroazijie\xc4\x8di\xc5\xb3 grup\xc4\x99 sudaro khasi\xc5\xb3 kalba (Meghalajos valstija). Andaman\xc5\xb3 ir Nikobar\xc5\xb3 salose vartojamos izoliuotos andaman\xc5\xb3 kalbos._NEWLINE_Be \xc5\xa1i\xc5\xb3 kalb\xc5\xb3 angl\xc5\xb3 kalba naudojama kaip darbin\xc4\x97 daugelyje profesij\xc5\xb3 (teis\xc4\x97, informatika ir kt.).'